Jó vételek 19-20 millió forintért Budapesten kívül
Három szoba is kitelik a 19-20 millió forintból.
Általában téglából épült lakásokról van szó, az ingatlanok jelentős részét felújították az elmúlt öt évben, néhány egészen újszerű állapotban van.

Debrecenben a 60-100 négyzetméteres otthonok esnek ebbe a kínálati ársávba. Ennyi pénzért ott főleg 65-70 négyzetméteres, belvárosi házakban található lakásokat lehet vásárolni. Többségük 1+2 szobás, de néhány klasszikus bérházban 3 szobás lakást is kínálnak. Nem ritka, hogy gépkocsi beálló is jár a lakáshoz.
Szegeden a debrecenihez képest annyival jobb a helyzete a vevőjelölteknek, hogy ugyanennyi pénzért akár 15-20 százalékkal is nagyobb alapterületű lakáshoz lehet jutni. Könnyű találni 80-100 négyzetméteres lakást is, mert sokan akarnak pénzhez jutni a délalföldi nagyvárosban.

Meglepő, hogy Győrben szintén nagy méretű tégla lakások kelletik magukat ilyen árkategóriában. A belvárosi egy tavaly felújított műemléki házban 132 négyzetméteres otthont is vehetünk. Azon a környéken a legtöbb lakás egyedi gázfűtéses, igaz, a parkolás nehézkes, de megoldható. Győrben az Audi újabb bővítése nyomán megugrott a kínálat, de az eladók egyelőre nem nagyon akarnak engedni az árból. Viszont mivel még jelentős a túlkínálat, a vevők általában 5-10 százalékot biztosan lealkudhatnak.

A pécsi belvárosban is kiváló lakásokat lehet venni 20 millió forintért. A Király utcában például egy 90 négyzetméteres, 3 szobás, felújított, gázcirkó fűtésű lakást kínálnak nagy erkéllyel, beépített riasztórendszerrel. A lakáshoz ráadásul egy teremgarázs is tartozik, ami benne van az árban. Az Irgalmasok úton egy kisebb, de igényesen felújított 73 négyzetméteres, 2 szoba + nappalis, tégla-gázközpontis lakást kínálnak - kamerás figyelőrendszerrel és riasztóval együtt. A konyhabútor, a vezetékek, a fűtésrendszer és a radiátorok vadonatújak.

Veszprémben teraszos vagy nagy erkélyes lakást is vehetünk ennyiért. Viszonylag nagy a kínálat, többnyire 3 szobás lakások jönnek számításba cirkóval, garázzsal és tárolóval. Ingatlanközvetítők szerint mostanában megnőtt a kereslet ebben a kategóriában, főleg azért, mert néhány nagyobb, új építésű, ilyen árkategóriájú lakás tulajdonosa nem képes fizetni a hitelek részleteit.

Kaposváron és Szombathelyen már nem ilyen nagy a választék, mert tíznél kevesebb lakás felel meg ennek az árkategóriának. Újszerű otthonokról van szó, zömmel a belvárosban, nagyobb bérházakban. A garázs és a tároló helyiség mindenütt hozzá tartozik az ingatlanokhoz.
Szeged ingatlan húszmilliós lakások győri lakáspiac debreceni lakáspiac pécs ingatlan vidéki ingatlanok megyszékhelyek lakáspiaca